2 – тиркеме

« 4 – тиркеме

**Мамлекеттик ветеринардык контролго жана көзөмөлгө алынуучу жаныбарларды жана товарларды ташып келүүгө (импорттоо) жана ташып чыгууга (экспорттоого)**

**уруксат берүү тартиби**

**1–глава. Жалпы жоболор**

1. Бул Тартип мамлекеттик ветеринардык контролго жана көзөмөлгө алынуучу товарларды ташып келүү (импорттоо), ташып чыгууга (экспорттоого) жана Кыргыз Республикасынын аймагы аркылуу транзиттөөгө уруксат берүү тартибин аныктайт.

2. Бул Тартиптин талаптары транспорттун жана жөнөтүүлөрдүн бардык түрлөрү менен мамлекеттик ветеринардык контролго жана көзөмөлгө алынуучу товарларды ташып келүүнү (импорттоону), ташып чыгууну (экспорттоону) жана Кыргыз Республикасынын аймагы аркылуу транзиттөөнү жүзөгө ашыруучу уюштуруу–укуктук формасына жана менчигинин түрүнө карабастан юридикалык жактар, жарандар, анын ичинде жеке ишкерлер үчүн милдеттүү болуп саналат.

3. Бул Тартиптин максаттары үчүн төмөнкүдөй түшүнүктөр жана алардын аныктамалары колдонулат:

календардык жыл – жылдын 1–январынан 31–декабрына чейинки мезгил;

контролго алынуучу товарлар – жаныбарлар жана жаныбарлардан алынган азыктар, анын ичинде Евразия экономикалык бирлигинин ветеринардык контролго жана көзөмөлгө алынуучу товарлардын бирдиктүү тизмесине киргизилген товарлар;

контролго алынуучу товарларды алып кирүүгө (алып чыгууга) же транзиттөөгө уруксат – экспорттоочу өлкөлөрдүн эпизоотиялык абалына жараша контролго алынуучу товарларды ташып келүүдө (ташып чыгууда) жана транзиттөөдө контролго алынуучу товарларды пайдалануунун тартибин жана шарттарын аныктоочу, Кыргыз Республикасынын Башкы мамлекеттик ветеринардык инспектору тарабынан берилүүчү документ (кагаз же электрондук формада);

товарларды жана жүктөрдү транзиттөө – жөнөтүү жана дайындоо пункттары Кыргыз Республикасынын аймагынан тышкары жайгашкан контролдонуучу товарларды Кыргыз Республикасынын аймагы аркылуу өткөрүү (ташуу);

эпизоотиялык абал – жаныбарлардын ооруларынын болушу, алардын таралышы жана оорулардын деңгээли менен мүнөздөлүүчү белгилүү бир аймактагы конкреттүү көрсөтүлгөн убакыттагы ветеринардык-санитардык абал.

4. Контролго алынуучу товарларды алып кирүүгө (алып чыгууга) же транзиттөөгө уруксат (мындан ары – Уруксат) «Ветеринария жөнүндө» Кыргыз Республикасынын Мыйзамына жана эл аралык келишимдер жана Евразия экономикалык бирлигинин (мындан ары – ЕАЭК) укугун түзгөн актыларга ылайык Кыргыз Республикасынын Башкы мамлекеттик ветеринардык инспектору тарабынан берилет.

5. Кыргыз Республикасынын аймагына/аймагынан үчүнчү өлкөлөрдүн аймагынан/аймагына контролго алынуучу товарларды алып кирүүгө (алып чыгууга) же транзиттөөгө уруксат өлкөнүн эпизоотиялык абалын эске алуу менен жана жана милдеттүү ветеринардык контролдон өткөндөн кийин, ошондой эле арыз ээси жана өндүрүүчү–экспорттоочу ишкананын Мамлекеттик ветеринардык контролго жана көзөмөлгө алынуучу товарларды өндүрүүнү, кайра иштетүүнү, сактоону, жүгүртүүнү жана сатууну жүзөгө ашыруучу уюмдарды жана жактардын реестринде (мындан ары – уюмдарды жана жактардын реестри) болуу шарты менен берилет.

6. Контролго алынуучу товарларды ташып чыгууда экспорттоочу импортоочу өлкөнүн ветеринардык мыйзамдарынын талаптарын сактоосу милдеттүү.

7. Контролго алынуучу товарлардын бирдиктүү тизмеси эл аралык келишимдерге жана ЕАЭКтин ченемдик укуктук актыларына ылайык белгиленет.

8. ЕАЭК бажы аймагынын чегинде контролдонуучу товарларды ташууда Уруксат талап кылынбайт.

9. Уруксат ташылып жаткан контролго алынуучу товарларга ветеринардык коштоочу документти берүү үчүн негиз болуп саналат.

10. Эпизоотиялык абал начарлап, карантиндик жана башка чектөө чаралары киргизилген учурда, ошондой эле өндүрүүчү жана жөнөтүүчү өлкөдө ЕАЭБдин жана Кыргыз Республикасынын ветеринардык-санитардык талаптарына ылайык келбегендиги аныкталса, мурда берилген уруксат автоматтык түрдө жокко чыгарылат.

**2–глава. Уруксатты тариздөө жана берүү тартиби**

11. Контролго алынуучу товарларды ташып келүү, ташып чыгууга уруксат алуу үчүн ташып келүүнүн болжолдуу башталышына чейин ветеринардык коопсуздук чөйрөсүндөгү мамлекеттик көзөмөлдөө жана контролдоо жана ветеринария, жаныбарлардын саламаттыгын коргоо, жаныбарларды идентификациялоо жана байкоо жүргүзүү, ветеринардык-санитардык жана тамак-аш коопсуздугун камсыз кылуу жаатындагы мамлекеттик саясатты ишке ашыруу боюнча функцияларды аткаруучу мамлекеттик органга (мындан ары – ветеринария боюнча мамлекеттик орган) төмөнкүдөй документтерди берет же маалымат технологиялары аркылуу жөнөтөт:

– ветеринария боюнча мамлекеттик орган тарабынан бекитилген формадагы арыз;

– ким экендигин ырастоочу документтин көчүрмөсү (жеке жактар үчүн);

– Кыргыз Республикасынын жеке мүнөздөгү маалымат жөнүндө мыйзамдарына ылайык бекитилген формадагы жеке жактардын жеке маалыматтарын топтоого жана иштетүүгө макулдугу (жеке жактар үчүн);

– мамлекеттик каттоодон өткөндүгү жөнүндө күбөлүктүн көчүрмөсү (юридикалык жактар үчүн);

– ташылып келүүчү (ташылып чыгуучу) контролго алынуучу товардын аталышы, анын саны (ченөө бирдиги);

– импортоочу өлкөнүн (экспорттоочу өлкөнүн) жана контролго алынуучу товар чыгарылган жердин аталышы;

– контролго алынуучу товарды ташуунун түрү;

– контролго алынуучу товарды ташуу болжолдонгон Мамлекеттик чек арадагы өткөрүү пунктун көрсөтүү менен контролдонуучу товардын жүрүү маршруту;

– контролго алынуучу товарды ташып келүү (импорттоо), ташып чыгуунун (экспорттоонун) максаты;

– контролго алынуучу товарды сактоону, кайра иштетүүнү, сатууну жүзөгө ашыруучу өндүрүш объектин көрсөтүү менен Кыргыз Республикасынын аймагына баруучу пунктту жана ушул токтомго ылайык ветеринария боюнча мамлекеттик органда эсепке алуу/каттоо бар экендигин тастыктаган анын идентификациялык номери;

– асыл тукум жаныбарды же асыл тукум продукциясын импорттогон/экспорттогон учурда экспорттоочу өлкөнүн тиешелүү органы тарабынан ар бир жаныбарга берилген асыл тукум күбөлүгүнүн, же ага эквиваленттүү документтин көчүрмөсү;

– 1973– жылдын 3 – мартындагы жоголуп кетүү коркунучунда турган жапайы фаунанын жана флоранын түрлөрүн эл аралык сатуу жөнүндө Конвенциянын (мындан ары-СИТЕС) күчү жайылтылган тирүү жаныбарларды, аңчылык олжолорун же алардан оңой таанылуучу бөлүктөрүн, же туунду (дериватты), анын ичинде документтер, таңгактоочу жарлык, же маркалоо боюнча, же башка белгилери боюнча жок болуу коркунучунда турган жаныбарларды ташып келүү учурларында жаныбарлардын, алардын бөлүктөрүн жана/же дериваттарын импорттоого уруксаттын номери;

– ветеринардык лабораториялык изилдөөлөрдүн корутундусу (ташып чыгууда (экспорттоодо);

– экспорттоочу менен импорттоочунун ортосунда түзүлгөн келишим;

– арызды кароо жана уруксат берүү үчүн акы төлөнгөндүгүн ырастоочу документ.

Арыз ээси берген бардык документтер ветеринария боюнча мамлекеттик органда катталат.

12. Ветеринария боюнча мамлекеттик орган ушул Тартиптин 10 – пунктунда көрсөтүлгөн документтердин толуктугун текшерет, талдайт жана аларды Кыргыз Республикасынын Башкы мамлекеттик ветеринардык инспекторуна уруксат берүү жөнүндө (берүүдөн баш тартуу) чечим чыгарууга киргизет.

13. Документтерди кароо жана уруксат берүү (берүүдөн баш тартуу) мөөнөтү 10 жумушчу күндөн ашпоого тийиш.

14. Уруксат ветеринария боюнча мамлекеттик органдын бланкында жүйөлүү жооп түрүндө таризделет жана ага Кыргыз Республикасынын Башкы ветеринардык инспектору кол коет.

15. Уруксаттын бланкы так отчеттуулук документи болуп саналат жана кеминде үч даражадагы коргоого ээ, анын ичинде:

–түсү;

– суу белгилери;

– бланктын катар номери (сегиз араб цифрасынан турган сан).

16. Уруксатта төмөнкүлөр камтылышы керек:

– арыз ээсинин аты-жөнү/юридикалык жактын аталышы;

– арыз ээсинин идентификациялык салык номери (ИСН)/ идентификациялык жеке номери (ИЖН) ;

– контролго алынуучуу товарлардын аталышы жана саны;

– импортоочу өлкөнүн (экспорттоочу өлкөнүн) жана контролго алынуучу товар чыгарылган жердин аталышы;

– контролго алынуучу товардын тышкы экономикалык ишмердүүлүгүнүн товардык номенклатурасынын коду (ТЭИ ТН);

– контролго алынуучу товарды ташуунун түрү;

– Мамлекеттик чек арадагы өткөрүү пунктун көрсөтүү менен контролдонуучу товардын жүрүү маршруту;

– жеткирүү жана көздөгөн жердин дареги;

– ветеринардык–санитардык талаптарды сактоо шарттары;

– Уруксаттын мөөнөтү.

17. Уруксат бир жолку, бир календардык жылдан ашпаган мөөнөткө жана уруксатта аныкталган көлөмгө берилет.

18. Уруксат берүүдөн баш тартууга төмөнкүлөр негиз болушу мүмкүн:

– эпизоотиялык кырдаалдын начардыгына байланыштуу экспорттоочу/импорттоочу өлкөгө карата карантиндик жана/же башка чектөө чараларынын киргизилиши;

– импорттоочу өлкөнүн ветеринардык-санитардык талаптарын экспорттоочу өлкө тарабынан сакталбашы;

– арыз ээсинин уюмдардын жана жактардын реестринде жоктугу;

– ушул Тартиптин 11–пунктунда көрсөтүлгөн талаптардын сакталбашы;

– жасалма жана/же жалган документтерди берүү.

Уруксат берүүдөн баш тартуу баш тартуунун жүйөлүү себебин көрсөтүү менен жазуу жүзүндө болушу керек.

Уруксат берүүдөн баш тартуу жасалма жана жалган документтерди берүү негиздерин кошпогондо, баш тартуу үчүн негиз болгон жагдайлар четтетилгенден кийин, арыз ээсинин кайра кайрылуусуна тоскоол болбойт.

Арыз ээси жасалма жана жалган документтерди берген учурда ветеринария боюнча мамлекеттик орган юридикалык баа берүү үчүн маалыматты Кыргыз Республикасынын укук коргоо органына берүүгө укуктуу.

19. Контролго алынуучу товарларды импорттоочу, экспорттоочу тарабынан ЕАЭК жана Кыргыз Республикасынын мыйзамдарын бузуу, ошондой эле жасалма жана жалган документтерди берүү, контролго алынуучу товарлардын берилген документтерге шайкеш келбеген фактылары аныкталганда, ошондой эле экспорттоочу/импорттоочу өлкөнүн эпизоотиялык абалы өзгөргөн учурларда берилген Уруксат, анын колдонуу мөөнөтүнүн ичинде, Кыргыз Республикасынын Башкы мамлекеттик ветеринардык инспектору тарабынан кайтарылып алынат.

**3–глава.** **Кыргыз Республикасынын аймагы аркылуу контролго алынуучу товарларды транзиттөөгө уруксатты тариздөө жана берүү тартиби**

20. Кыргыз Республикасынын аймагы аркылуу контролго алынуучу товарларды транзиттөө Кыргыз Республикасынын Башкы мамлекеттик ветеринардык инспектору тарабынан берилүүчү уруксат аркылуу жүзөгө ашырылат.

21. Контролго алынуучу товарларды Кыргыз Республикасынын аймагы аркылуу транзиттөөгө уруксат берүү, импорттоочу же экспорттоочу өлкөнүн ветеринария жаатындагы ыйгарым укуктуу мамлекеттик органынын Кыргыз Республикасынын аймагы аркылуу транзитке уруксат берүү жөнүндө жазуу жүзүндөгү өтүнүчүнүн негизинде жүзөгө ашырылат.

22. Уруксат берүү жөнүндө өтүнүчүндө төмөнкү документтер камтылышы керек:

– арыз ээсинин аталышы;

– алып өтүлүүчү (ташылып чыгуучу) контролго алынуучу товардын аталышы, анын саны (ченөө бирдиги);

– импортоочу өлкөнүн (экспорттоочу өлкөнүн) жана контролго алынуучу товар чыгарылган жердин аталышы;

– контролго алынуучу товарды ташуунун түрү;

– контролго алынуучу товарды ташуу болжолдонгон Мамлекеттик чек арадагы өткөрүү пунктун көрсөтүү менен контролдонуучу товардын жүрүү маршруту;

– контролго алынуучу товарды импорттоо/экспорттоо/транзиттөө, максаты.

23. Транзиттөгө уруксат ветеринария боюнча мамлекеттик органдын бланкында берилет жана ага Кыргыз Республикасынын Башкы ветеринардык инспектору кол коет.

**4–глава.** **Уруксаттардын реестри**

24. Берилген уруксаттар Уруксаттар реестрине (мындан ары – реестр) киргизилет.

Реестрди түзүү жана жүргүзүү тартиби ветеринария боюнча мамлекеттик орган тарабынан аныкталат.

25. Реестр берилген уруксаттардын бар экендигин жана алардын укуктук статусун тастыктаган расмий булак болуп саналат.

26. Реестр кагаз түрүндө жана/же электрондук форматта жүргүзүлөт.

27. Реестрде камтылган жеке мүнөздөгү маалыматтарды коргоо жеке маалыматтарды коргоо жана электрондук башкаруу чөйрөсүндөгү Кыргыз Республикасынын мыйзамдарына ылайык ишке ашырылат.

**5–глава. Корутунду жоболор**

28. Уруксат берүү үчүн төмөнкүдөй өлчөмдөгү акы алынат:

– жеке жактар үчүн – эсептик көрсөткүчтүн 1 эселенген өлчөмү;

– юридикалык жактар үчүн – эсептик көрсөткүчтүн 3 эселенген өлчөмү.

29. Ветеринария боюнча мамлекеттик органдын жана анын аймактык бөлүмдөрүнүн кызмат адамынын/кызмат адамдарынын аракетине (аракетсиздигине) даттануу административдик иш жана административдик жол-жоболор жөнүндө Кыргыз Республикасынын мыйзамдарында белгиленген тартипте жүзөгө ашырылат.».